Muuseumraudtee depoo
Eesti Muuseumraudtee Lavassaare muuseum 26.08.2023. AeropiltEesti Muuseumraudtee Lavassaare muuseum 26.08.2023. Aeropilt
2006. aastal avatud ekspositsiooniosa Pärnus
**Eesti Muuseumraudtee** (ka: *Lavassaare raudteemuuseum, Kitsarööpmelise raudtee muuseum*) on Lavassaares MTÜ-na tegutsev muuseum, mis tutvustab Eesti kitsarööpmelise raudtee ajalugu.

Tegevus, ekspositsioon
----------------------

Muuseum on loodud 1895–1975 tegutsenud üldkasutatava kitsarööpmelise juurdeveoraudtee ajaloo kajastamiseks. Lisaks sellele kajastab ka tööstus- ja militaarraudteede ajalugu Eestis.

Ekspositsioonis on üle 80 ühiku kitsarööpmelist raudteeveeremit, sealhulgas viis auruvedurit. Väiksem osa eksponaate on seatud sõidukorda. 
Sõidukorras vedureid hoitakse tavaliselt depoos. Samuti on muuseumil siseekspositsioon, kuhu kuulub üle 700 erineva ajaloolise foto, eseme ja dokumendi.

Muuseum on kõigile külastajatele avatud suvel. Siis on laupäeviti võimalik muuseumikülastajatel teha ka 2 km rongisõit muuseumist Lavassaarde ja tagasi. Paaril päeval kuus veab rongi ka auruvedur. Neid päevi nimetatakse "aurupäevadeks". Muudel aegadel toimuvad rongisõidud eritasu eest. 

Sügiseti ja kevaditi on muuseumi võimalik külastada gruppidega eelnevalt registreerides. Talviti on muuseum suletud.

Personal
--------

Suurema osa muuseumi tegemistest ja taastamistöödest teevad vabatahtlikud entusiastid oma ressurssidest ja vabast ajast. Muuseumi ühingul on alalised liikmed, toetajaliikmed ja välisliikmed. Muuseumraudtee tegevjuht on Mehis Helme.

Ajalugu
-------

31. oktoobril 1987 moodustati huviliste poolt seltsing muuseumi loomiseks, misjärel algas eksponaatide kogumine. Esimesed 2 veeremieksponaati saadi kohapealt ja järgmised 3 Sindi vabrikust. 

1988. aastal liitus muuseum Eesti Muinsuskaitse Seltsiga.

2. mail 1992 avati muuseum ametlikult külastajatele suvehooaegadeks. Laupäeviti hakkas sõitma ka muuseumirong muuseumi depoo ja Lavassaare asula vahel. 

1996. aastal registreeriti muuseum seoses õigusaktide muutumisega mittetulundusühinguna. 

17. oktoobril 1996 avati muuseumis seoses Eest kitsarööpmelise raudtee 100. aastapäeva tähistamisega siseekspositsioon.

Pilte
-----

* Kitsarööpmelise raudtee auruvedur muuseumi väliekspositsioonisKitsarööpmelise raudtee auruvedur muuseumi väliekspositsioonis
* Lavassaare muuseumi raudteejaamLavassaare muuseumi raudteejaam
* Muuseumi siseekspositsiooni hoone, mis asub endises turbatööstuse elamusMuuseumi siseekspositsiooni hoone, mis asub endises turbatööstuse elamus
* Muuseumi väliekspositsioonMuuseumi väliekspositsioon
* Muuseumraudtee vagun ajutise eksponaadina Vabaduse platsil seoses küüditamise aastapäevaga 2011Muuseumraudtee vagun ajutise eksponaadina Vabaduse platsil seoses küüditamise aastapäevaga 2011

|  |  |
| --- | --- |
|  | Pildid, videod ja helifailid Commonsis: **Eesti Muuseumraudtee** |

Vaata ka
--------

* Kitsarööpmeline raudtee Eestis
* Avinurme muuseum-raudtee
* Eesti Raudteemuuseum

Viited
------

1. 1 2  "Muuseumi koduleht: Ajalugu". Originaali arhiivikoopia seisuga 1. veebruar 2014. Vaadatud 12. juulil 2013.
2. ↑  Eesti Muuseumraudtee Lavassaares; Puhka Eestis
3. ↑  Eesti Muuseumraudtee sai endale erakordse lahtise reisivaguni; ERR uudised, 08.09.2021

Välislingid
-----------

* Uwe Gnadenteich. Fotod ja video: Eesti ainus töötav auruvedur teeb Lavassaares lõbusõitu; Postimees, 04.08.2019
* YouTube-i video: Lavassaare kitsarööpmelise raudtee muuseum
* YouTube-i video: Kitsarööpalise raudtee muuseum Lavassaares
* Video 2009. aastast
* Muuseumi koduleht